Vrou geloof wat haar direk ná ongeluk oor baba ontferm | Maroela Media
Tulonga Neputa en klein Dex Heger (Foto via Informanté)
Tulonga Neputa, wat haar direk ná 'n gru ongeluk op die pad tussen Windhoek en Okahandja in Namibië oor 'n baba ontferm het, word vir haar optrede geloof.
Vyf persone is Donderdag dood, insluitend Frank Joachim Heger (58), die oupa van die agt maande oue Dex Heger.
Tulonga en haar kollegas was saam met haar kollegas op pad om aan 'n sportgeleentheid in Walvisbaai deel te neem toe hulle verby die ongelukstoneel gery het, net oomblikke nadat dit gebeur het, berig Informanté, 'n nuuswebwerf in Windhoek.
Niel Terblanche, 'n verslaggewer van Informanté, het met Tulonga oor nasionale waardes en moederskap gesels.
Tulonga het die sterk gevoel beskryf wat haar oorweldig het en sy wou alles in haar vermoë doen om seker te maak die klein seuntjie is veilig. As 'n ma van twee klein seuntjies het sy gesê dit was haar enigste gedagte om hom na veiligheid te bring. Hy het in sy karstoeltjie op die grond langs die wrak van sy oupa se dubbelkajuitbakkie gesit.
"Daar was rook en stof oral en dit het my hart gebreek om hom so hulpeloos te sien," het Tulonga verduidelik. "Dit was soos om een van my eie kinders vas te hou nadat ek hom vertroos het. Hy het my styf vasgehou totdat ek hom uiteindelik aan een van die paramedici kon oorgee."
Dex Heger veilig in die arms van sy ma, Nadja
Sy het nie in daardie stadium geweet een van Dex se ouers was ook van die persone op die ongelukstoneel nie. "Ek het eers later uitgevind sy ma was nie in die ongeluk betrokke nie, en dit was 'n groot verligting."
Dex is veilig in die arms van sy ma, Nadja, en hy sterk goed aan in die Windhoek Medi-Clinic. Hy het 'n besering aan sy arm opgedoen.
Informanté berig volgens omstanders het 'n BMW redelik vinnig gery toe 'n wiel gebars het. Die bestuurder van die BMW het beheer verloor oor die motor en hy het voor aankomende verkeer beland. Die bestuurder van 'n Amarok-dubbelkajuitbakkie wou die botsing vermy, maar sy voertuig het die BMW getref en die motor het byna gedisintegreer. Albei bestuurders is op slag dood. Nog drie slagoffers het op die toneel gesterf.
Klein Dex is die enigste oorlewende van die ongeluk.
Die ongeluk het in die omgewing van 'n ou verkeerspunt, ongeveer 25 km buite Windhoek, plaasgevind.
Besoek Informanté se webwerf en Facebook-blad
Hiermee die eksklusiewe onderhoud deur Niel Terblanche met Tulonga Neputa:
Tulonga, Tulonga… miljoene dankies – is mense soos jy wat die hele wereld nodig het! Jou optrede het weer "deure oopgeskop" vir my DANKIE daarvoor!